SKRIFTLIG FORESPØRGSEL E-2596/01

af Erik Meijer (GUE/NGL) til Kommissionen

(26. september 2001)

Om: Grænseoverskridende supermarkedskoncerns overtrædelse af lovbestemmelser, kollektive arbejdsoverenskomster og generelle anstændighedsnormer

1. Kan Kommissionen bekræfte, at den i forskellige medlemsstater aktive supermarkedskoncern Aldi, der blev er oprettet af de rige europæere Theo og Karl Albrecht med en anslået formue på ca. 28 mia. EURO og med hovedsæde i Tyskland, i sin bestræbelse på omkostningsreducering ikke alene tilbyder kunderne varer i dåser på paletter og ikke har scanningsapparater til indtastning af priser ved kasserne, men at dette navnlig medfører et større arbejdspres, højt sygefravær og flere gange lukning af forretningerne om eftermiddagen på grund af personalemangel?

2. Kan Kommissionen tillige bekræfte, at denne grænseoverskridende koncern forelægger sit personale kontrakter, hvori de forpligter sig til frivilligt at påtage sig overarbejde på 21,5 timer om måneden, hvor enhver, der udøver kritik, afskediges, at den afviser pressen, uventet ansætter personale i mange kilometers afstand fra deres bopæl, udøver pres på syge medarbejdere i hjemmet og gennemfører arbejdsuger på 48 timer ved også at lade personalet arbejde igennem på tidspunkter med arbejdstidsforkortelse, som de har ret til?

3. Finder Kommissionen det acceptabelt, at en international virksomhed i Den Europæiske Union som nævnt ovenfor på denne måde handler i strid med lovgivningen, kollektive arbejdsoverenskomster (CRO'er) aftaler om transparens og almindelig anstændighed?

4. Fremmes denne situation ved at ledelsen af virksomheden ofte befinder sig i en anden medlemsstat end der, hvor den har sit hjemsted, således at denne ledelse kan gemme sig og ikke er til at få i tale for nogen?

5. Hvad gør Kommissionen for at forhindre misbrug af indre grænser og undergravning af det i Europa normale forhold mellem arbejdsgivere og arbejdstagere samt at fjerne konkurrencefordelene ved dette misbrug i forhold til andre virksomheder, der arbejder i overensstemmelse med love og kollektive overenskomster?

Kilde: Den nederlandske avis De Volkskrant af 3. september 2001.

Svar afgivet på Kommissionens vegne af Anna Diamantopoulou

(12. november 2001)

Kommissionen er ikke i besiddelse af særlige oplysninger om den supermarkedskæde, som det ærede medlem omtaler.

Kommissionen mener, at det er de nationale myndigheder, som har kompetence til at bedømme, om virksomhederne har overtrådt lovgivningen og/eller de kollektive overenskomster om arbejdsvilkårene.

At virksomhedens ledelse befinder sig i en anden medlemsstat er ikke til hinder for, at lovgivningen i den medlemsstat, hvor arbejdstagerne normalt udfører deres arbejde, finder anvendelse.

I Kommissionens grønbog om virksomhedernes sociale ansvar(1), der blev vedtaget den 18. juli 2001, understreges det, at det er en stor udfordring for virksomhederne i dag at tiltrække og fastholde dygtige medarbejdere. I den forbindelse kunne relevante foranstaltninger omfatte livslang uddannelse, større indflydelse til medarbejderne, bedre information i hele virksomheden, bedre balance mellem arbejde, familie og fritid, større spredning i arbejdsstyrken, ligeløn og karriereudsigter for kvinder, overskudsdeling og medarbejderaktieordninger samt hensyntagen til beskæftigelsesegnethed og sikkerhed i ansættelsen.

(1) KOM(2001) 366 endelig udg.